## Rezolucija o mandatu Mirovnih snaga Ujedinjenih naroda (UNPROFOR) na području Republike Hrvatske

### NN 56/1994 (22.7.1994.), Rezolucija o mandatu Mirovnih snaga Ujedinjenih naroda (UNPROFOR) na području Republike Hrvatske

# ZASTUPNIČKI DOM SABORA REPUBLIKE HRVATSKE

Zastupnički dom Sabora Republike Hrvatske na izvanrednoj sjednici održanoj
16. i 17. srpnja 1994. godine, donio je

## REZOLUCIJU

### O MANDATU MIROVNIH SNAGA UJEDINJENIH NARODA (UNPROFOR) NA PODRUČJU REPUBLIKE HRVATSKE

Potvrdujući svoje Zaključke od 5. 12. 1991.,14. 2. 1992., 27. 3. 1992.,
7./8. 5. 1992. i Rezoluciju od 5. 6. 1992. kojima je podržao razmještanje
Mirovnih snaga UN u Hrvatskoj, kao i sve kasnije zaključke koji se odnose
na Mirovne snage.

Podsjećajući da je Republika Hrvatska dala pristanak na dolazak Mirovnih
snaga u dobroj vjeri da će Mirovne snage dosljedno primjenjivati Rezolucije
VS i štititi suverenitet i teritorijalnu cjelovitost Republike Hrvatske
koja je zajamčena nizom dokumenata VS, a napose Rezolucijama 769, 820 i
871,

Utvrdujući da Mirovne snage nisu ispunile gotovo ni jedan od ciljeva
zbog kojih su razmještene u Hrvatskoj, tj. nisu razoružale paravojne formacije
lokalnih Srba, nisu osigurale povratak niti jednog prognanika, nisu zaštitile
i osigurale hrvatske državne granice, niti su stvorile uvjete za uključivanje
privremeno zaposjednutih područja u ustavno-pravni i gospodarski sustav
Republike Hrvatske,

Izražavajući zabrinutost da u područjima pod nadzorom Mirovnih snaga
nije zaustavljeno etničko čišćenje. da se nastavlja rušenje civilnih objekata,
kulturnih i vjerskih spomenika te razni oblici zlostavljanja, napose nesrpskog
pučanstva,

Utvrđujući da je nedjelotvornost Mirovnih snaga izazvala opravdano ogorčenje
hrvatskih građana, a osobito 250 tisuća prognanika koji su nakon niza uzaludnih
akcija i peticija, za okončanje prognaničkog statusa, naposljetku pristupili
razumljivim javnim prosvjedima,

Podsjećajući da produžavanje postojećeg stanja na privremeno zaposjednutim
područjima Republike Hrvatske ide na ruku agresoru koji nasilnim mijenjanjem
demagrafske strukture i uključivanjem zaposjednutih područja u ekonomski
i telekomunikacijski sustav SR Jugoslavije (Srbije i Crne Gore) pokušava
ova područja odcijepiti od Republike Hrvatske,

Naglašavajuči osobito da Republika Hrvatska, kao članica OUN, ima prema
Povelji UN pravo na zaštitu svoga suvereniteta i teritorijalne cjelovitosti
od agresije,

1. Zahtijeva da se tzv. ružičaste zone odmah stave pod nadzor hrvatskih
vlasti, u skladu s Rezolucijom VS 762.

2. Zahtijeva da se Mirovne snage u najkraćem roku i hez odgode rasporede
i preuzmu nadzor zajedno sa hrvatskom graničnom policijom i carinom na
granici UNPA područja prema Srbiji, Crnoj Gori i Bosni i Hercegovini, a
u skladu s Rezolucijom VS 769.

3. Zahtijeva da odmah započne uspostava hrvatske civilne vlasti i organizirani
povratak prognanika na područja pod nadzorom mirovnih snaga.

4. Zahtijeva da odmah bude uspostavljen željeznički i cestovni promet,
otvori jadranski naftovod, te da se stvore tehnički preduvjeti za uključivanje
područja pod nadzorom Mirovnih snaga u telekomunikacijski, monetarni i
energetski sustav Republike Hrvatske.

5. Traži od Vlade Republike Hrvatske da pregovore o možebitnom produženju
mandata Mirovnih snaga u Republici Hrvatskoj uskladi sa zahtjevima navedenim
pod 1. do 4.

6. Zahtijeva od Vlade Republike Hrvatske da odmah provede strogi nadzor
prometa robe i ljudi s područja pod nadzorom Mirovnih snaga.

7. Odlučuje da će pratiti na koji način se provode Rezolucije VS kao
i tijek pregovora hrvatskih vlasti i Mirovnih snaga o daljnjem ostanku
potonjih u Republici Hrvatskoj. budući da dosadašnja nedjelotvornost Mirovnih
snaga u ostvarivanju mandata, dovodi u pitanje opravdanost njihovog daljnjeg
ostanka u Republici Hrvatskoj te se obvezuje o ovome pitanju ponovno raspravljati
na sjednici u rujnu.

Klasa: 004-01/94-01/11

Zagreb, 17. srpnja 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r.**

Ostalo, NN 56/1994-1015